Mark Howard

Mark Howard (født 29. januar 1986) er en engelsk tidligere fodboldspiller. Han spillede i løbet af karrieren for blandt andet Manchester United samt AGF og Brøndby IF i Danmark.

Karriere

Manchester United 
Howard blev født i Salford, Greater Manchester, hvor han gik på Hope High School sammen med holdkammeraten fra Manchester Uniteds ungdomshold, Phil Bardsley. Howard begyndte sin karriere for Barr Hill Lads Club i Salford, Manchester. Han skrev kontrakt med den professionelle klub Manchester United som juniorspiller og spillede en række år på klubbens ungdoms- og reservehold. Da han ikke havde gjort indtryk i førsteholdstruppen i klubben, var Howard en af syv spillere, der blev givet en fri transfer efter 2005-06-sæsonen.

Brøndby IF 
Howard flyttede derpå til den danske klub Brøndby IF, der kort forinden havde ansat Manchester Uniteds reserveholdstræner René Meulensteen som træner. Howard deltog i nogle træninger og spillede en venskabskamp mod tyske FC Nürnberg, før han underskrev en tre-årig kontrakt med Brøndby 28. juli 2006. Han fik sin seniordebut for Brøndby i august 2006 og spillede 13 ud af 18 ligakampe, der førte klubben til en syvendeplads efter første halvdel af Superligaen 2006-07.

Da Meulensteen forlod klubben i januar 2007, købte klubben den danske forsvarsspiller Mikkel Bischoff til samme plads i det centrale forsvar, som Howard spillede, og han måtte se sig degraderet til reservebænken. Da Bischoff blev skadet, beviste Howard igen sit værd og fortsatte som fast mand i startopstillingen i resten af sæsonen. Han var også en del af det Brøndby-hold, der vandt Royal League 2006-07 15. marts 2007. I cuppens finalekamp blev der begået et straffespark mod Howard, og Martin Ericsson omsatte det til det mål, der sikrede Brøndby 1-0-sejren over F.C. København.

Efter at have sikret sin plads i startopstillingen i første halvdel af Superligaen 2007-08 blev Howard kåret som årets spiller i Brøndby 1. december 2007. I anden havldel af Superligaen 2007-08 gik det dog ikke nær så godt, og i sommeren 2008 hentede Brøndby Jon Jönsson, hvilket resulterede i, at Mark Howard igen røg ud på bænken.

AGF 
Efter at være røget på bænken i Brøndby, så Howard sig om efter en ny klub, og han endte med at skifte til AGF.

Mark Howard blev i sæsonen 2010/2011 kåret af fansene til AGF's lækreste spiller.

Han spillede i AGF frem til august 2012, hvor han fik ophævet sin kontrakt, da der ikke var udsigt til spilletid pga. skader. Efter sit exit fra Aarhus-klubben har Howard kritiseret klubbens cheftræner Peter Sørensen for ikke at have behandlet ham ordentligt under sin tid i klubben. Peter Sørensen har efterfølgende været ude og dementere Howards påstande og forklaret dem med at englænderen skulle være skuffet over ikke at være en del af førsteholdet.

Oklahoma City Energy 
Efter Mark i et år og syv måneder havde været kontraktløs, skrev han den 11. marts 2014 under på en kontrakt med amerikanske Oklahoma City Energy.

Titler 
 Landspokalturneringen
 Vinder (1): 2007-08
 Royal League
 Vinder (1): 2006-07

Eksterne henvisninger

Referencer 

Fodboldspillere fra AGF
Fodboldspillere fra England
Fodboldspillere fra Brøndby IF
Personer fra Manchester